Twitter-aandeelhouers nou in Musk se visier | Maroela Media
Twitter-aandeelhouers nou in Musk se visier
Elon Musk. (Foto: Jim Watson/AFP)
Elon Musk sê hy het $46,5 miljard bekom om die sosialemediaplatform Twitter te koop. Hy oorweeg glo ook om aandele direk by beleggers te koop om sodoende beheer oor dié maatskappy te verkry.
Maroela Media het vroeër berig dat Musk Woensdag 'n bod gemaak het om Twitter oor te koop sodat hy alleen in besit daarvan kan wees.
Musk, Twitter se grootste aandeelhouer en die rykste man ter wêreld, het $54,20 (R845) per aandeel aangebied, wat die waarde van dié sosialemediamaatskappy nou op $43,4 miljard te staan bring.
Musk Donderdag het Donderdag in dokumente aan die Amerikaanse aandele-sekuriteite-owerheid (SEC) gesê hy het $22,5 miljard van die finansiële dienstemaatskappy Morgan Stanley Senior Funding bekom om die koop te finansier, en dat hy onderneem om vir die res te betaal deur aandele te verkoop.
Twitter het nog nie formeel op Musk se aanbod van verlede week gereageer nie, maar het kort daarna in 'n verklaring onthul dat die maatskappy 'n sogenaamde "gifpil"-regsplan aanvaar het om die Tesla-eienaar se pogings af te weer.
Luidens dié verklaring sal die regsplan die "waarskynlikheid verminder dat enige entiteit, persoon of groep beheer oor die maatskappy kry, deur aandele op die ope mark te koop sonder om aan alle aandeelhouers 'n geskikte beheerpremie te betaal, of sonder om die direksie genoeg tyd te gun om ingeligte besluite in die beste belang van aandeelhouers te neem".
Twitter se raad het glo eenparig vir dié regsplan gestem. Die plan verhoed egter nie die direksie om met partye in gesprek te tree of 'n verkrygingsvoorstel te aanvaar indien die direksie glo dit is in die beste belang van sy aandeelhouers nie.
"Gegewe Twitter se versuim om te reageer word die moontlikheid van 'n tenderaanbod ondersoek," lui die dokumente aan die SEC voorts.
Musk meen hy is die enigste een wat Twitter se volle potensiaal kan ontsluit en sê dat hy geen vertroue in die huidige bestuur het nie.